Euroopan parlamentin päätöslauselma maailman aids-päivästä



Virallinen lehti nro 208 E , 25/08/2005 s. 0058 - 0061



P6_TA(2004)0076 Maailman aids-päivä Euroopan parlamentin päätöslauselma maailman aids-päivästä Euroopan parlamentti, joka - ottaa huomioon 1. joulukuuta 2004 vietettävän maailman aids-päivän ja sen teeman: naiset, tytöt ja HI-virus/aids, - ottaa huomioon komission työasiakirjan koordinoidusta ja yhtenäisestä lähestymistavasta HI-viruksen/aidsin torjumiseksi Euroopan unionissa ja sen naapurivaltioissa, - ottaa huomioon 24. helmikuuta 2004 annetun Dublinin julistuksen kumppanuudesta HI-viruksen/aidsin torjumiseksi Euroopassa ja Keski-Aasiassa, - ottaa huomioon 27. kesäkuuta 2001 annetun YK:n julistuksen HI-viruksesta/aidsista ja meneillään olevasta UNAIDS-ohjelmasta, - ottaa huomioon valtioiden ja hallitusten päämiesten 8. syyskuuta 2000 allekirjoittamassa vuosituhannen julistuksessa esitetyn tavoitteen HIV/aids-tartuntojen kääntämisestä laskuun vuoteen 2015 mennessä, - ottaa huomioon työjärjestyksen 103 artiklan 4 kohdan, A. ottaa huomioon, että HI-virusta/aidsia sairastavien henkilöiden määrä nousi vuonna 2004 kaikkialla maailmassa ja on nyt arviolta 40 miljoonaa; ottaa huomioon, että eri puolilla maailmaa naisten tartuntojen osuus on jatkuvassa nousussa, B. ottaa huomioon, että vuonna 1997 HIV-tartunnan saaneista 41 prosenttia oli naisia ja tyttöjä, mutta nykyään jo noin puolet maailman kaikista HI-virusta/aidsia kantavista ihmisistä on naisia ja tyttöjä, ja Saharan eteläpuolisessa Afrikassa osuus on 57 prosenttia; ottaa huomioon, että tähän mennessä 40 miljoonaa ihmistä on saanut HIV-tartunnan ja noin 90 prosenttia heistä on kotoisin kehitysmaista, C. ottaa huomioon, että HI-virukseen/aidsiin liittyvän sukupuolten epätasa-arvoisuuden vuoksi talousarviossa ja politiikassa on asetettava painopisteeksi sellaisten rokotteiden löytäminen, jotka saadaan naisten ja nuorten tyttöjen käyttöön ennen sukupuolielämän aloittamista; ottaa huomioon, että naiset on otettava mukaan kaikkeen asianmukaiseen kliiniseen tutkimukseen, myös rokotteiden testaamiseen, D. ottaa huomioon, että uusien HIV-tapausten määrä Länsi-Euroopassa on kaksinkertaistunut vuoden 1995 jälkeen ja että uusien tartuntojen määrä on korkeimmillaan uusissa jäsenvaltioissa ja unionin itärajan takana olevissa kolmansissa maissa, E. ottaa huomioon, että lisääntyneet investoinnit tehokkaampien hoitavien ja ennalta ehkäisevien lääkkeiden tutkimusta ja kehitystä varten ovat olennaisen tärkeitä HI-viruksen/aidsin vastaisen toiminnan onnistumisen varmistamiseksi pitkällä aikavälillä, F. ottaa huomioon, että on tärkeää kannustaa turvalliseen sukupuoliseen kanssakäymiseen ja rohkaista mikrobilääkkeiden käyttöä, joita pidetään lupaavana keinona ehkäistä aidsia, G. ottaa huomioon, että seksuaali- ja lisääntymisterveyteen liittyvät oikeudet ovat erottamaton osa HI-viruksen/aidsin ja muiden köyhyydestä johtuvien sairauksien ehkäisemistä ja että vuosituhannen kehitystavoitteet yleensä ja varsinkin sukupuolten tasa-arvon edistämistä ja naisten aseman vahvistamista, lapsikuolleisuuden vähentämistä, odottavien äitien terveyden parantamista ja HI-viruksen/aidsin torjuntaa koskevat tavoitteet saavutetaan ainoastaan, jos seksuaali- ja lisääntymisterveyteen liittyvät kysymykset asetetaan ohjelmassa keskeiselle sijalle, H. ottaa huomioon, että tuoreista UNAID:n tilastoista käy ilmi, että tartuntojen määrä kaikkialla EU:n alueella on lisääntynyt etenkin 15—25-vuotiaiden ikäryhmässä, I. ottaa huomioon, että lääkeyhtiöiden on etsittävä keinoja hintojen alentamiseksi, koska kehitysmailla ei ole varaa teollisuusmaissa käytössä oleviin virusten lisääntymistä estäviin lääkkeisiin, J. ottaa huomioon, että joissakin maissa HI-virukseen/aidsiin liittyvät kustannukset vievät kohta yli puolet terveydenhuoltomäärärahoista, K. ottaa huomioon, että riittämättömät toimet HIV/aids-epidemian vastustamiseksi voivat johtaa etenkin eteläisessä Afrikassa ennen näkemättömään kriisiin, joka heikentää paitsi terveyttä ja kehitystä myös kansallista turvallisuutta ja poliittista vakautta monissa maissa, L. ottaa huomioon, että WTO:n yleisneuvosto on myöntänyt poikkeusluvan olla soveltamatta TRIPS-sopimuksen 31 artiklan f alakohtaa, jolloin WTO:n jäsenet voivat myöntää pakkolupia sellaisten patentoitujen lääkkeiden valmistamiseen ja jakeluun, jotka on tarkoitettu vientiin sellaisiin kolmansiin maihin, joilla ei ole alan tuotantovalmiuksia tai joiden tuotantovalmiudet ovat riittämättömät, minkä pitäisi parantaa halpalääkkeiden saatavuutta näissä maissa, M. ottaa huomioon, että monet kehitysmaat menettävät mahdollisuuden tuottaa geneerisiä lääkkeitä, kun TRIPS-säännöt tulevat voimaan 1. tammikuuta 2005; 1. muistuttaa, että jokaisella ihmisellä on oikeus terveydenhoitoon ja lääkintään; 2. palauttaa mieleen, että ellei HIV-tartunnan saaneiden yhä lisääntyvää määrää saada kääntymään laskuun, ei ole mitään mahdollisuutta saavuttaa kaiken kattavaa vuosituhattavoitetta, jossa pyritään äärimmäisen köyhyyden ja nälänhädän kitkemiseen vuoteen 2015 mennessä ja vähentämään puoleen niiden henkilöiden määrä, jotka elävät alle dollarilla päivässä ja kärsivät nälästä; 3. vaatii komissiota ja jäsenvaltioita myöntämään aidsin, tuberkuloosin ja malarian torjuntaan tarkoitettuun maailmanlaajuiseen rahastoon (GFATM) vähintään miljardi euroa pitkäaikaisena avustuksena; muistuttaa G8-maita ja muuta kansainvälistä yhteisöä niiden sitoumuksesta saavuttaa 7—10 miljardin euron vuotuinen kokonaisavun tavoite; 4. korostaa, että HIV/aids-epidemian torjuntastrategioissa on suhtauduttava kokonaisvaltaisesti ennaltaehkäisyyn, valistukseen ja hoitoon ja niihin pitää sisällyttää tällä hetkellä käytössä olevat teknologiat, laajempi hoitoonpääsy sekä rokotteiden ja mikrobilääkkeiden pikainen kehittäminen, jos niistä halutaan tehokkaita; 5. kantaa huolta tartuntojen määrän kasvusta eräissä sellaisissa yhteiskunnissa, joissa ollaan jo täysin perillä tartuntojen ehkäisykeinoista ja tartuntavaaran välttämisestä, erityisesti 15—25-vuotiaiden ikäryhmässä; 6. toteaa, että aids-rokotteeseen liittyvässä kansainvälisessä aloitteessa on kiinnitetty huomio yksityisen sektorin rahoituksen puuttumiseen; kehottaakin yksityisiä tuenantajia tulemaan mukaan rokotteiden kehitystyöhön yhdessä hyväntekeväisyysjärjestöjen ja julkisen sektorin kanssa erityisesti Afrikassa; 7. kehottaa Euroopan unionia ja sen jäsenvaltioita lisäämään tuntuvasti mikrobilääkkeiden kehittämiseen myönnettäviä varoja, sillä varovaisten arvioiden mukaan vain osittainkin tehoavan mikrobilääkkeen käyttöönotolla vältettäisiin 2,5 miljoonaa HIV-tapausta kolmen vuoden aikana, ja tarvittavan rahoitustuen avulla toimiva mikrobilääke voitaisiin kehittää vuosikymmenen loppuun mennessä; 8. korostaa, että lääkkeiden, myös rokotteiden ja taudinmääritystuotteiden, saatavuus on olennaisen tärkeää ja että tällaisten lääkehoitojen hinnan alentamisen olisi oltava yksi painopisteistä; kehottaa siksi lääketeollisuutta laskemaan hintoja; 9. kehottaa eurooppalaista lääketeollisuutta käyttämään merkittävän osuuden voimavaroistaan tartuntoja ehkäisevien ja muiden välttämättömien lääkkeiden valmistamiseen; 10. kehottaa komissiota ja jäsenvaltioita lisäämään sitoutumistaan tehokkaampien hoitavien ja ennaltaehkäisevien lääkkeiden tutkimukseen ja kehitykseen, jotta HI-viruksen/aidsin vastaisen toiminnan onnistuminen varmistettaisiin pitkällä aikavälillä; kehottaa erityisesti Euroopan unionia ja sen jäsenvaltioita ottamaan käyttöön lisärahoitusta, jotta helpotettaisiin yhteistyötä lääkeyhtiöiden kanssa rokotteiden kehittämistä varten; 11. panee suurella mielenkiinnolla merkille, että viimeisten tietojen mukaan aidsista johtuva lasten kuolleisuus on melkein voitu puolittaa Afrikassa suhteellisen edullisella antibiootilla (cotrimoxazole); toteaa, että vaikka lääke ei torjukaan HI-virusta, se estää merkittävällä tavalla toissijaisia tartuntoja, jotka tappavat monia immuniteetiltaan heikentyneitä HIV-positiivisia lapsia; lääkkeen vuosihinta lasta kohti on vain 7—12 dollaria, kun halvimmat antiretroviraalilääkkeet maksavat 300 dollaria; 12. pahoittelee, että menneinä vuosina eräiden tahojen ennakkoluulot kondomien käyttöä kohtaan estivät tarvittavan kokonaisvaltaisen huomion kiinnittämisen HI-virukseen/aidsiin; 13. kehottaa Yhdistyneitä Kansakuntia ja sen jäseniä lisäämään huomattavasti seksuaali- ja lisääntymisterveyteen liittyvien kysymysten näkyvyyttä ja merkitystä tarkistettaessa ensi vuonna vuosituhannen kehitystavoitteita; 14. kehottaa EU:ta asettamaan seksuaali- ja lisääntymisterveyteen liittyvät kysymykset edelleen etusijalle rahoittamalla perhesuunnitteluohjelmia ja erityisesti vaikuttamaan sukupuolikäyttäytymiseen riskienvähentämisstrategioilla, valistamaan nuoria, erityisesti tyttöjä ja nuoria naisia, sukupuolitaudeista ja HI-viruksesta sekä kannustamaan kondomin käyttöön muiden ehkäisykeinojen rinnalla ja torjumaan kondomien tehokkuudesta levitettäviä vääriä tietoja; 15. kehottaa komissiota kannustamaan kehitysmaita vahvistamaan ja kehittämään julkisia peruspalveluita, kuten vedenjakelua, jätevesihuoltoa, terveydenhuoltoa ja koulutusta; 16. korostaa, että HIV/aids-kysymystä ei voida käsitellä erillisenä ja että se usein esiintyy muiden sairauksien, esimerkiksi tuberkuloosin ja hepatiitti C -viruksen ja mielenterveysongelmien kuten masennuksen rinnalla ja että on pyrittävä löytämään hoito- ja lääkehoitoratkaisuja kaikkia niitä varten; 17. vaatii komissiota perustamaan erityisiä lainsäädännöllisiä välineitä laiminlyötyjä, köyhyydestä aiheutuvia tautia koskevan tutkimuksen ja kehityksen edistämiseksi ja varmistamaan, että tutkimuksen tulokset vastaavat kehitysmaiden erityistarpeita ja auttavat osaltaan parantamaan nopeasti maiden kansanterveystilannetta; 18. kehottaa kaikkia asianomaisia osapuolia vauhdittamaan toimia luvan saamiseksi uusille lääkkeille ja rokotteille ja varmistamaan, että myös köyhemmissä Euroopan maissa asuvat potilaat saavat lääkehoitoa hinnalla, johon heillä on varaa; 19. pahoittelee aidsiin kuolevien saaman lievityshoidon puutetta ja vaatii kouluttamaan ja tukemaan lievityshoitoon keskittyviä ryhmiä; 20. pitää myönteisenä komission ehdotusta yhtenäisistä puitteista, joiden mukaan myönnetään pakkolupia halvempien lääkkeiden tuotantoon ja vientiin niitä tarvitseville tukeen oikeutetuille maille; 21. korostaa, kuinka tärkeää on varmistaa, ettei tavoitteena oleva kohtuuhintaisten lääkkeiden toimittaminen kehitysmaille vaarannu liian rajoittavien tai hankalien menettelyjen vuoksi tai siksi, että pakkoluvalla tuotettuja lääkevalmisteita tuodaan takaisin Euroopan unionin markkinoille; 22. kehottaa kehittyneitä maita painokkaasti hyväksymään TRIPS-sopimuksessa asiasta annettujen määräysten soveltamista koskevan poikkeuksen, jotta kehitysmaiden lääkeyhtiöt voivat edelleen tarjota geneerisiä halpalääkkeitä; 23. vaatii komissiota vastustamaan WTO:ssa ja kahdenkeskisissä suhteissaan määräyksiä, joita Yhdysvallat on sisällyttänyt kehitysmaiden kanssa tekemiinsä kahdenkeskisiin sopimuksiin ja jotka pakottavat kyseiset maat luopumaan Dohan julistuksessa tunnustetusta oikeudesta käyttää tai tuoda geneerisiä lääkkeitä, jotka ovat välttämättömiä väestön terveyden kannalta; vaatii Euroopan unionia pidättäytymään ryhtymästä samansuuntaisiin toimiin; 24. kehottaa Euroopan unionia kehittämään toimintalinjoja ja ohjelmia kyseisellä alalla ja pyytää komissiota varmistamaan, että rahoitusta lisätään vuosien 2007—2013 rahoitusnäkymissä HI-viruksen/aidsin torjunnan tukemiseksi huomattavasti enemmän sekä sisällyttämällä toimiin monivuotisen sitoumuksen myöntää varoja aidsin, malarian ja tuberkuloosin torjuntaan tarkoitettuun maailmanlaajuiseen rahastoon; 25. uskoo vakaasti, että Euroopan unionilla on merkittävä tehtävä taudin maailmanlaajuisessa torjunnassa sekä omien kansalaistensa että kolmansien maiden kansalaisten hyväksi; pitää tähän liittyen myönteisenä Euroopan unionin nykyistä rahoitusta, jolla rahoitetaan tutkimushankkeita, vaihdetaan parhaita käytäntöjä ja otetaan toimintaan mukaan kansalaisjärjestöjä, etenkin sellaisia, joilla on parhaat mahdollisuudet vastata riskialttiimpien ryhmien, kuten maahanmuuttajien ja seksityöläisten kohtaamiin haasteisiin; 26. pitää myönteisenä, että Iso-Britannia, Ruotsi ja Alankomaat suostuivat monien kansalaisjärjestöjen pyyntöön antaa lisärahoitusta maailmanlaajuiselle rahastolle; 27. kehottaa EU:n jäsenvaltioita ja etenkin Italian hallitusta noudattamaan sitoumustaan maailmanlaajuisen rahaston taloudellisesta tukemisesta sekä varmistamaan kaikkien meneillään olevien toimien jatkamisen; 28. kehottaa uutta komissiota varmistamaan, että Yhdysvaltojen UNFPA-rahoituksen poistamisen jättämän "säädyllisyysvajeen" umpeen kuromiseksi jatketaan rahoitusta kehitysmaiden lisäksi myös Itä-Euroopassa ja Keski-Aasiassa; 29. panee tyytyväisenä merkille komission 23. marraskuuta 2004 antaman lausunnon, jossa se lupaa esittää aidsin vastaisen toimintasuunnitelman huhtikuussa 2005, ja odottaa konkreettisia toimia; 30. kehottaa puhemiestä välittämään tämän päätöslauselman neuvostolle, komissiolle, jäsenvaltioiden hallituksille, AKT:n ja EU:n yhteisen parlamentaarisen edustajakokouksen yhteispuheenjohtajille, Maailman terveysjärjestölle, Maailman kauppajärjestölle ja UNAIDS-järjestölle. --------------------------------------------------